TTCL แย้ม “กองทุน” เก็บหุ้น 10% เสียบขึ้นเบอร์ 1 แทน “Toyo Engineering”
TTCL แย้ม "กองทุน" เก็บหุ้น 10% เสียบขึ้นเบอร์ 1 แทน "บ.โตโย เอ็นจิเนียริ่ง คอร์ปอเรชั่น" 
13 ก.พ. 2561

สืบเนื่องจากวานนี้ (12 ก.พ.) ตลาดหลักทรัพย์แห่งประเทศไทย (ตลท.) รายงานการจำหน่ายหุ้นของ TTCL โดย บริษัท โตโย เอ็นจิเนียริ่ง คอร์ปอเรชั่น (TEC) ซึ่งเป็นการจำหน่ายเมื่อวันที่ 7 ก.พ.2561 จำนวนหลักทรัพย์ที่จำหน่ายคิดเป็น 10% ของสิทธิออกเสียงทั้งหมดของกิจการจำนวนหลักทรัพย์ภายหลังการจำหน่ายคิดเป็น  0.0% ของสิทธิออกเสียงทั้งหมดของกิจการ
โดยประเด็นดังกล่าวส่งผลให้ราคาหุ้น TTCL ปรับตัวลงอย่างหนัก คาดว่านักลงทุนวิตกกังวลต่อการขายหุ้นหมดพอร์ตของผู้ถือหุ้นใหญ่อันดับที่ 1 ของ TTCL อย่าง TEC ตามที่ได้รายงานก่อนหน้านี้ TTCL รูดหนัก 21% วิตกผู้ถือหุ้นใหญ่อันดับ 1 “Toyo Engineering” ขายหุ้นล้างพอร์ต
โครงสร้างผู้ถือหุ้นรายใหญ่อันดับ 1-5 ของ TTCL
ที่มา ตลท. ภาพรวมข้อมูลผู้ถือหุ้น ณ วันที่ 24/04/2560
ล่าสุด วันนี้ (13 ก.พ.) TTCL ได้เปิดเผยผ่านตลท.ว่า เมื่อวันที่ 6 ก.พ.2561 TEC ได้ขายหุ้น TTCL ที่ถืออยู่จำนวน 56,000,001 หุ้น (คิดเป็นสัดส่วนร้อยละ 10 ของจำนวนหุ้นที่ออกและจำหน่ายได้แล้วทั้งหมดของบริษัท) โดย TEC ได้ทำข้อตกลงการขายหุ้นกับ Nomura International HK Limited
อย่างไรก็ตาม TEC ไม่สามารถระบุชื่อผู้ที่เข้าซื้อหุ้น TTCL ได้ แต่ได้รับทราบจาก Nomura International HK Limited ว่าผู้ซื้ออาจเป็นนักลงทุนสถาบันที่เป็นที่ยอมรับ
ทั้งนี้ TEC จะบันทึกกำไรจากการลงทุนในหลักทรัพย์เป็นรายได้รายการพิเศษ ประมาณ 2.4 พันล้านเยน สำหรับปีบัญชีสิ้นสุด ณ วันที่ 31 มี.ค.2561 โดยมีวัตถุประสงค์เพื่อทบทวนสินทรัพย์และเพิ่มความเข็งแกร่งของฐานทางการเงินของ TEC
อย่างไรก็ตาม ในการขายหลักทรัพย์ของ TEC ครั้งนี้มิได้มีผลกระทบในการดำเนินงานของบริษัทฯแต่อย่างใด